b'\n_START_ARTICLE_\nAkaasinen arkisto\n_START_PARAGRAPH_\nAkaasinen arkisto on teosofiaan ja New Ageen kuuluva k\xc3\xa4site, jolla tarkoitetaan v\xc3\xa4itettyyn eetteriin tallentunutta tietoa. Akasha on sanskriitin sana, joka tarkoittaa \xe2\x80\x9dtaivasta\xe2\x80\x9d, \xe2\x80\x9davaruutta\xe2\x80\x9d tai \xe2\x80\x9deetteri\xc3\xa4\xe2\x80\x9d. Esoteerisessa filosofiassa eetteri on kosmisen seitsen\xc3\xa4isyyden kolmas prinsiippi, aineen eli maan ollessa alin ja akashan korkein. _NEWLINE_Akaasisten arkistojen v\xc3\xa4itet\xc3\xa4\xc3\xa4n olleen olemassa aikojen alusta ja niiden sis\xc3\xa4lt\xc3\xa4v\xc3\xa4n tietoa menneist\xc3\xa4, nykyisist\xc3\xa4 ja tulevista tapahtumista. Ajatukset, tunteet sek\xc3\xa4 teot sis\xc3\xa4ltyv\xc3\xa4t n\xc3\xa4ihin. Jotkut  teosofit, psyykikot ja mystikot kuten Charles Webster Leadbeater, Annie Besant, Alice Bailey, Samael Aun Weor, William Lilly, Manly P. Hall, Lilian Treemont, Dion Fortune, George Hunt Williamson, Rudolf Steiner, Max Heindel, H.P. Blavatsky ja Edgar Cayce ovat v\xc3\xa4itt\xc3\xa4neet pystyv\xc3\xa4ns\xc3\xa4 hakemaan tietoa akaasisista arkistoista. _NEWLINE_Akaasinen arkisto tunnetaan teosofien keskuudessa my\xc3\xb6s nimill\xc3\xa4 Akaasiset aikakirjat ja luonnon muisti.'